Suomen kokonaistuotanto romahti 2009 finanssikriisin jälkeen, eikä ole ainakaan toistaiseksi oikein toipunut. Samaan aikaan sekä yksityinen että julkinen kulutus ovat jatkaneet kasvuaan ikään kuin mitään ei olisi tapahtunut. Näin huomioi Suomen tilannetta Turun yliopiston taloustieteen professori Matti Virén. Samaan aikaan tunnettu amerikkalainen taloustieteen professori Robert Solow arvioi, että suomalaisten on pakko tinkiä nykyisestä elintasostaan.

-Valtion ja kuntien menoissa ei näy mitään taittumista 2008-2014, joka vastaisi veropohjassa tapahtuneista muutoksia. Valtion tulot sen sijaan sakkaavat lukuisista veronkorotuksista huolimatta, Virén kommentoi Puheenvuoron blogissaan.

Hän huomauttaa, että alijäämiä on ”kovin vaikea” saada kuriin veroja korottamalla, koska veropohja ”tahtoo karata alta” verotusta kiristettäessä.

Kuntien tulot eivät Virénin mukaan ole romahtaneet samalla tavalla kuin valtiolla, mutta tämä johtuu pääosin johtuu kuntien tekemistä verojen korotuksista.

-Luulisi kaikkien ymmärtävän se yksinkertaisen logiikan, että menot pitää mitoittaa tulojen mukaan. Ei julkinen sektori ole niin erikoinen, että se voisi pysyvästi käyttää enemmän rahaa kuin mitä sillä on. Jotkut tuntuvat ajattelevan, että taloustieteessä on jokin salaperäinen mekanismi, jolla mahdollistaa tällaisen ikiliikkujan. Mutta paras kertoa jo ennen kuin joulupukki tulee, että niin ei ole, Virén kirjoittaa.

Taloustieteen nobelin voittanut Robert Solow puolestaan sanoo Helsingin Sanomien haastattelussa, että talouskasvun hidastuminen tarkoittaa rikkaille maille ongelmia, koska ne on rakennettu suuremman toimeliaisuuden varaan.

-Ei suomalainen hyvinvointivaltio silti mihinkään katoa. Jos suomalaisten elintaso kasvaa vuodessa 0,5 prosenttia 2,5 prosentin sijaan, se vaatii totta kai mukautumista. Mutta kyseessä ei silti ole mikään perustavanlaatuinen tragedia, hän toteaa.

Solow muistuttaa, että valtaosa maailman maista nostaisi elintasoaan räjähdysmäisesti päästessään Suomen kaltaisten maiden teknologiselle tasolle.